Document ID: 32013R0397

KOMMISSIONENS FORORDNING (EU) Nr. 397/2013
af 30. april 2013
om ændring af Europa-Parlamentets og Rådets forordning (EF) nr. 443/2009 for så vidt angår overvågning af CO2-emissioner fra nye personbiler
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 443/2009 af 23. april 2009 om fastsættelse af præstationsnormer for nye personbilers emissioner inden for Fællesskabets integrerede tilgang til at nedbringe CO2-emissionerne fra personbiler og lette erhvervskøretøjer (1), særlig artikel 8, stk. 9, andet afsnit, og
ud fra følgende betragtninger:
(1)
Erfaringer med overvågningen af CO2-emissioner fra nye personbiler i 2010 og 2011 viser, at den nøjagtige beregning af de gennemsnitlige specifikke emissioner og de specifikke emissionsmål kun er mulig på grundlag af de detaljerede data, der henvises til i artikel 8, stk. 1, i forordning (EF) nr. 443/2009. Det er derfor hensigtsmæssigt at korrigere de aggregerede data, der er anført i første tabel i bilag II, del C, i forordning (EF) nr. 443/2009, så de kun indeholder de data, der er strengt nødvendige for at gennemføre denne forordning.
(2)
For at forbedre kvaliteten og nøjagtigheden af overvågningen af CO2-emissionerne fra personbiler er det imidlertid nødvendigt at specificere nogle af de påkrævede dataparametre yderligere og tilføje andre parametre, der indtil nu er blevet overvåget på frivillig basis.
(3)
Medtagelsen af typegodkendelsesnummeret som et dataparameter, der skal verificeres og rapporteres, kan forbedre fabrikanternes mulighed for at verificere de foreløbige beregninger af deres gennemsnitlige specifikke emissioner og specifikke emissionsmål, hvilket vil styrke nøjagtigheden i det endelige datasæt.
(4)
Personbiler, der godkendes nationalt i små serier i overensstemmelse med artikel 23 i Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer (rammedirektiv) (2), eller biler, der godkendes individuelt i overensstemmelse med artikel 24 i samme direktiv, bliver ikke medtaget i beregningen af en fabrikants gennemsnitlige specifikke emissioner. Det er imidlertid vigtigt at overvåge antallet af disse køretøjer på en konsekvent måde for at kunne bedømme alle former for potentielle virkninger for overvågningsprocessen og virkeliggørelsen af Unionens gennemsnitlige CO2-emissionsmål. De aggregerede tal for disse registreringer bør derfor forelægges på årsbasis.
(5)
Det bør også sikres, at overvågningen af personbilers CO2-emissioner afstemmes med overvågningen af lette erhvervskøretøjers i overensstemmelse med Europa-Parlamentets og Rådets forordning (EU) nr. 510/2011 af 11. maj 2011 om fastsættelse af præstationsnormer for nye lette erhvervskøretøjers emissioner inden for Unionens integrerede tilgang til nedbringelse af CO2-emissionerne fra personbiler og lette erhvervskøretøjer (3) ved foruden typegodkendelsesnummeret at inddrage slagvolumen og elektrisk energiforbrug som obligatoriske overvågningsparametre. Derudover bør det i tilfælde, hvor der ikke anvendes en typeattest som primær datakilde, og data bl.a. hentes fra typegodkendelsesdokumenter, præciseres, at dataene da bør svare til dataene i typeattesterne.
(6)
For at sikre, at ændringerne er gyldige i forbindelse med overvågningen af dataene i 2013, er det hensigtsmæssigt, at de træder i kraft senest på syvendedagen efter offentliggørelsen af denne retsakt i Den Europæiske Unions Tidende.
(7)
Forordning (EF) nr. 443/2009 bør ændres i overensstemmelse hermed.
(8)
Foranstaltningerne i denne forordning er i overensstemmelse med udtalelse fra Udvalget for Klimaændringer -
VEDTAGET DENNE FORORDNING:
Artikel 1
Bilag II til forordning (EF) nr. 443/2009 erstattes af teksten i bilaget til nærværende forordning.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. april 2013.

Labels: 12
7
8
20